Blankakresta turako

Blankakresta turako (Tauraco leucolophus) estas granda bluverda specio de turakoj, grupo de afrikaj membroj de la familio de Musofagedoj, ene de grupo de afrikaj otidimorphae. La Blankakresta turako estas indiĝena de ĉeriveraj arbaroj kaj malfermaj arbaroj en zono inter orienta Niĝerio kaj okcidenta Kenjo. Ĝi estas ofta specio kun vasta teritorio kaj la Internacia Unio por la Konservo de Naturo taksis ĝin kiel "Malplej Zorgiga".

Taksonomio
La Blankakresta turako estis unuafoje priskribita en 1855 fare de la germana esploristo kaj ornitologo Theodor von Heuglin. Genetikaj studoj montras, ke ĉi tiu specio estas proksime parenca al la ruĝkresta turako (Tauraco erthrolophus) kaj al la Banermana turako (Tauraco bannermanii), diverĝinte de ili en la malfrua Plioceno. Tiam okazis klimataj ŝanĝoj, kiuj poste kondukis al pli kaj pli aridaj kondiĉoj, malpliiĝo de arbarkovro kaj pliiĝo de arbarkovrita savano. La blankkresta turako konservis vastan distribuon, eble per adaptiĝo al novaj vivejoj, dum la Banermana turako limiĝis al montaj vivejoj, kie la arbarkovro restis.

Aspekto
Tiu ĉi distinga birdo havas brilajn, bluetnigrajn suprajn partojn, kiuj forte kontrastas kun ĝiaj blankaj kresto, vangoj, kolo kaj gorĝo. Ĝi posedas verdan mantelon ĉirkaŭ la ŝultroj kaj violajn flugilkovrilojn kaj vostoplumojn.

La beko estas flava kaj la piedoj nigraj. Kiel ĉe aliaj turakoj, estas ruĝa okulringo kontrasta kun la violnigra supra kapareo, kaj mankas suprokula blanka strio.

Distribuado
La blankkresta turako estas indiĝena de Niĝerio, Kameruno, Ĉado, Centrafrika Respubliko, Demokratia Respubliko Kongo, Sudano, Suda Sudano, Kenjo kaj Ugando. Ĝi troviĝas en malaltaj arbaroj, maldensaj arbaroj kaj savanoj, kaj en montetaj vivejoj ĝis altitudo de ĉirkaŭ 2 200 m. BirdLife International (2016). "Tauraco leucolophus". IUCN Red List of Threatened Species. 2016 e.T22688369A93194906. doi:10.2305/IUCN.UK.2016-3.RLTS.T22688369A93194906.en. Alirita la 12an de Novembro 2021. 

Ekologio
La blankkresta turako tipe loĝas en arbaroj laŭlonge de riveroj kaj arbarkovritaj savanoj, precipe kie estas interplektitaj amasoj de grimpoplantoj. Ĝi plejparte manĝas berojn kaj fruktojn, sed ankaŭ konsumas florojn kaj senvertebrulojn kiel helikojn. La reprodukta sezono varias tra la teritorio, estante aprilo en Kongo kaj aŭgusto en Ugando. La nesto estas sufiĉe nesubstanca, subtasforma strukturo.

Statuso
La populacio de blankakrestaj turakoj ŝajnas esti stabila kaj neniuj apartaj minacoj estis identigitaj. La birdo estas ofta kaj havas tre vastan teritorion, do la Internacia Unio por la Konservo de Naturo taksis ĝian konservan statuson kiel "malplej zorgiga".

Referencoj

 Birds of Africa South of the Sahara de Ian Sinclair kaj Peter Ryan 
 Del Hoyo, Elliott and Sargatal (eld.), Handbook of the Birds of the World, Vol 4, 

Eksteraj ligiloj


Kategorio:Musofagedoj
Kategorio:Birdoj de Afriko